司马光
酬永乐刘秘校四洞诗
贫居苦湫隘，无术逃炎曦。
穿地作幽室，颇与朱夏宜。
宽者容一席，狭者分三支。
芳草植中唐，嘉卉周四垂。
讵堪接宾宴，适足供儿嬉。
自问安取法，前修果慕谁。
非如太古民，营窟避寒威。
又非学射人，空石专致思。
又非沮漆俗，陶复习西夷。
又非楚司马，金奏相宾仪。
又非郑伯有，壑谷甘糟醨。
又非越五子，丹穴免忧危。
又非张巨和，崇岩立师资。
所慕於陵子，欲效蚓所为。
微竅足藏身，槁壤足充饥。
养生既无憾，此外安敢知。
唯祈膏泽布，歌啸乐余滋。
岂羞泥涂贱，甘受高明嗤。
何言清尚士，善颂形声诗。
困剥固未尝，进复敢终辞。